คลังเสนอผลกระทบศก.สหรัฐให้รมว.ใหม่พิจารณา
ปลัดคลังเตรียมเสนอข้อมูลผลกระทบจากปัญหาเศรษฐกิจสหรัฐให้รมว.คลังใหม่พิจารณา
14 ส.ค. 2554

ปลัดคลังเตรียมเสนอข้อมูลผลกระทบจากปัญหาเศรษฐกิจสหรัฐให้รมว.คลังใหม่พิจารณา
นายอารีพงษ์ ภู่ชะอุ่ม ปลัดกระทรวงการคลัง กล่าวว่า ในวันที่15 ส.ค.นี้ ซึ่ง นายธีระชัย ภูวนาถนรานุบาล รมว.คลัง จะเข้าทำงานพร้อมเรียกประชุมกับผู้บริหารระดับสูงของกระทรวง จะมีการเสนอข้อมูลให้นายธีระชัยทราบว่า ในปีที่ผ่านมากระทรวงการคลังได้ดำเนินการอะไรไปบ้าง มีกฎหมายฉบับใดที่รอการผลักดันต่อไป
นอกจากนี้จะนำผลการศึกษากรณีปัญหาเศรษฐกิจสหรัฐฯ ซึ่งประเทศไทยมีสัดส่วนการส่งออกไปยังสหรัฐฯประมาณร้อยละ 10 ปัจจุบันสหรัฐฯ ซึ่งถือเป็นผู้ซื้อรายใหญ่ของจีน จึงอาจส่งผลกระทบทางอ้อมต่อการส่งออกและภาพรวมของเศรษฐกิจไทย จึงต้องหามาตรการกระตุ้นเศรษฐกิจในประเทศด้านต่างๆ เพื่อชดเชยภาคส่งออกจากผลกระทบดังกล่าว
นายอารีพงษ์กล่าวว่า กระทรวงการคลังยังเตรียมเสนอสมมุติฐานรายได้ใหม่ในปีงบประมาณ 2555 ที่คาดว่าสูงกว่าเป้าหมายเดิม ส่วนจะมีการปรับเพิ่มงบประมาณรายจ่ายหรือไม่นั้นต้องพิจารณาในรายละเอียดของมาตรการรัฐบาลใหม่ที่จะนำมาใช้ว่าจะแบ่งสัดส่วนงบประจำหรืองบลงทุนเพียงใด ซึ่งคงเปลี่ยนแปลงได้เล็กน้อย เนื่องจากต้องดูผลกระทบด้านเงินเฟ้อที่อาจสูงขึ้น ควบคู่กันไปด้วย